แคลิฟอร์เนียจ่อถูกถอนพ้นตลาด
แคลิฟอร์เนียจ่อถูกเพิกถอนหุ้นออกจากตลาด
24 ก.พ. 2554

แคลิฟอร์เนียจ่อถูกเพิกถอนหุ้นออกจากตลาด
รายงานข่าวจากตลาดหลักทรัพย์เปิดเผยว่า ตลาดหลักทรัพย์อยู่ระหว่างพิจารณาฐานะการเงินและผลการดำเนินงานของบริษัทแคลิฟอร์เนีย ว้าว เอ็กซ์พีเรียนซ์ (CAWOW) ว่าจะเข้าข่ายอาจถูกเพิกถอนหรือไม่ ทั้งนี้ตลาดหลักทรัพย์ได้ขึ้นเครื่องหมาย SP (Suspension) เพื่อห้ามการซื้อหรือขายหลักทรัพย์ของ CAWOW  ตั้งแต่วันที่ 24 กุมภาพันธ์ 2554 จนกว่าตลาดหลักทรัพย์จะได้ข้อสรุปในเรื่องดังกล่าว โดยคาดว่าจะใช้เวลาไม่เกิน 7 วันทำการ หรือภายในวันที่ 4 มีนาคม 2554 
ทั้งนี้ CAWOWได้นำส่งงบการเงินประจำปีสิ้นสุดวันที่ 31 ธันวาคม 2553 ฉบับที่ผ่านการตรวจสอบจากผู้สอบบัญชีมายังตลาดหลักทรัพย์โดยมีฐานะการเงินที่เข้าข่ายอาจถูกเพิกถอนกล่าวคือมีส่วนของผู้ถือหุ้นต่ำกว่าศูนย์
นอกจากนี้ผู้สอบบัญชีไม่แสดงความเห็นต่องบการเงินฉบับดังกล่าวของบริษัททำให้ตัวเลขผลการดำเนินงานและฐานะการเงินของบริษัทที่ปรากฏในงบการเงินอาจไม่แสดงค่าที่แท้จริงของกิจการดังนั้นตลาดหลักทรัพย์จึงแจ้งให้ผู้ถือหุ้นและผู้ลงทุนทราบและพิจารณาความเห็นของผู้สอบบัญชีประกอบตัวเลขในงบการเงินและหมายเหตุประกอบงบการเงินอย่างระมัดระวัง